IVLเพิ่มเป้ารายได้ปีนี้โต110%
ไตรมาส2แย่สุดต่อไปจะดีขึ้นโรงงานที่ปิดเดินเครื่องเต็มที่
17 ส.ค. 2554

ไตรมาส2แย่สุดต่อไปจะดีขึ้นโรงงานที่ปิดเดินเครื่องเต็มที่
IVL ไม่หวั่นสถานการณ์เศรษฐกิจสหรัฐยุโรป ปรับเป้ารายได้ปีนี้โตเพิ่มจาก 70% เป็น 110% ถึง 6,500 ล้านเหรียญสหรัฐ
นายอาลก โลเฮีย ประธานเจ้าหน้าที่บริหารกลุ่มบริษัท อินโดรามา เวนเจอร์ส (IVL) เปิดเผยว่า บริษัทได้ปรับประมาณการรายได้เพิ่มขึ้นจากที่คาดว่าจะเติบโต 70% จากปีก่อนเป็นเติบโต 110% เป็น 6,500 ล้านเหรียญสหรัฐในปีนี้ หลังเพิ่มกำลังการผลิตจากปีก่อน 80% เป็น 5.8 ล้านตัน ทำให้มีกำไรเพิ่มขึ้นมากกว่าปีก่อนแม้การเพิ่มขึ้นไม่เท่ากับรายได้ก็ตาม และไม่ได้รับผลกระทบจากเศรษฐกิจสหรัฐและยุโรปอย่างมีนัยสำคัญ
ล่าสุดกำลังการผลิตของบริษัทเพิ่มขึ้นจาก 5.4 ล้านตัน ไตรมาส 2 เป็น 5.7 ล้านตัน ไตรมาส 3 ปีนี้ เนื่องมาจากโพลีเอสเตอร์เป็นสินค้าอุปโภคที่ใช้ในชีวิตประจำวัน ทำให้ความต้องการทุกผลิตภัณฑ์เติบโตทั่วภูมิภาคและทุกโรงงานมีอัตราการใช้กำลังการผลิตสูง
ทั้งนี้ แม้ว่าไตรมาส 2 ปีนี้ บริษัทจะมีกำไรสุทธิ 147 ล้านเหรียญสหรัฐ ลดลงเทียบไตรมาสแรก ที่ 215 ล้านเหรียญสหรัฐ แต่เพิ่มขึ้นเทียบช่วงเดียวกันของปีก่อน 88 ล้านเหรียญสหรัฐ
“ไตรมาสสองจะเป็นไตรมาสที่ต่ำสุดของบริษัท คาดว่าจะดีขึ้นอย่างต่อเนื่องในไตรมาส 3 และสูงขึ้นจากช่วงเดียวกันของปีก่อน เนื่องจากโรงงานอัลฟ่าเฟ็ทรัฐอลาบามาสหรัฐและโรงงานอินโดรามา โพลีเอสเตอร์อินดัสตรีส์ ที่ จ.ระยอง ได้ดำเนินการผลิตเต็มรูปแบบหลังจากที่ปิดชั่วคราวเมื่อไตรมาส 2 เนื่องจากพายุทอร์นาโดและปิดซ่อมบำรุงตามลำดับ” 
นอกจากนั้น ยังรับรู้รายได้ กำไรและกระแสเงินสดเพิ่มขึ้นตั้งแต่ไตรมาส 3 เป็นต้นไป หลังจากไตร มาส 2 ดำเนินการผลิตเต็มไตรมาสของกิจการที่เข้าซื้อ ส่งผลให้เดือน ก.ค.และส.ค.นี้ ได้เห็นอัตรากำไรของพีทีเอที่เพิ่มขึ้นมากกว่าไตรมาส 2
นอกจากนั้น ราคาพาราไซรีนที่สูงขึ้นยังเป็นปัจจัยบวกต่อบริษัท เนื่องจากทำสัญญาซื้อพาราไซรีนทั้งในเอเชียและยุโรปและยังได้ประโยชน์จากการควบรวมธุรกิจพีทีเอที่ทำให้อัตรากำไรของพีอีทีในเอเชียผันผวนน้อยลง
ดังนั้น อัตรากำไรโดยรวมของบริษัทจะยังทรงตัวเท่าครึ่งปีแรกและไม่ได้รับผลกระทบอย่างมีนัยสำคัญจากการเติบโตที่ลดลงของเศรษฐกิจโลกแม้ว่ารายได้จากสหรัฐและยุโรปคิดเป็นประมาณ 60% ของรายได้ของกลุ่มก็ตาม
นายโลเฮีย ยืนยันว่า ครึ่งหลังปีนี้ยังเดินหน้าซื้อกิจการตามเป้าหมายและคาดว่าจะซื้อกิจการสำเร็จ 2 กิจการ
ล่าสุด IVL พร้อมที่จะเข้าลงทุนในโรงงานรีไซเคิลใหม่ในไทย และลงทุนในธุรกิจเส้นใยและเส้นด้ายโพลีเอสเตอร์ โดยใช้เทคโนโลยีระดับสูงในไทยและอินโดนีเซีย
ด้านราคาหุ้น IVL กลับลดลงอย่างหนักตามภาพตลาดรวมโดยลดลง 1.25 บาท หรือลดลง 3.05% เหลือหุ้นละ 39.75 บาท เมื่อวันที่ 16 ส.ค. 2554